КIуэкIуэ Казбек Къэбэрдей-Балъкъэрым узыншагъэр хъумэнымкIэ и IэнатIэм и IуэхущIапIэ зыбжанэм щыIащ
КIуэкIуэ Казбек Къэбэрдей-Балъкъэрым узыншагъэр хъумэнымкIэ и IэнатIэм и IуэхущIапIэ щхьэхуэхэм: Республикэ клиникэ сымаджэщым, Шэджэм район сымаджэщым, Онкологие диспансерым щыIащ.
КъБР-м и Iэтащхьэм и къалэнхэр пIалъэкIэ зыгъэзащIэр КъБР-м узыншагъэр хъумэнымкIэ и министр Хъубий Марат, Налшык къалэм и Iэтащхьэ Ахъуэхъу Таймураз сымэ щIыгъуу еплъащ Республикэ клиникэ сымаджэщым и торакальнэ, хирургие, урологие къудамэхэм, лъынтхуэхэмкIэ центрым, фэбжьхэм щеIэзэ IэнатIэм. Абыхэм щылажьэ IэщIагъэлIхэм хьэщIэхэр щыгъуазэ ящIащ Къэбэрдей-Балъкъэрым исхэм технологие лъагэхэр зи лъабжьэ медицинэ дэIэпыкъуныгъэу мы зэманым иратхэм. Къапщтэмэ, 2018 гъэм къриубыдэу апхуэдэ операцэ зэмылIэужьыгъуэу ди деж 190-рэ хуэдиз щащIащ.
Шэджэм район сымаджэщым КIуэкIуэ Казбек къыщызэхикIухьащ хирургие, нэм щеIэзэ, неврологие къудамэхэр. КъБР-м и Iэтащхьэм и къалэнхэр пIалъэкIэ зыгъэзащIэм къыхигъэщхьэхукIащ терапиемкIэ къудамэм и унэр ягъэува пIалъэхэм къриубыдэу зэрагъэпэщыжын, ар зыхуей мылъкумрэ IэмэпсымэхэмкIэ къызэрагъэпэщын зэрыхуейр.
Онкологие диспансерым щеплъым нэхъ къыхагъэщхьэхукIащ абы псэуалъэхэмрэ унэхэмрэ къызэремэщIэкIыр. КъБР-м узыншагъэр хъумэнымкIэ и министрым зэрыжиIамкIэ, хирургие, химиотерапевт къудамэхэр Перинатальнэ центрым иIыгъыу щыта унэм, Шортэным и уэрамым тетым, зэрагъэIэпхъуэнур. Апхуэдэу абы ягъэкIуэнущ реанимацэмкIэ къудамэри. Иджыпсту Онкологие центрым иIыгъ унэр зэгъэпэщыжын яуха нэужь поликилиникэмрэ махуэ стационарымрэ нэхъ ин ящIынущ.
Медицинэм и лэжьакIуэхэм, абыэм я унафэщIхэм, сымаджэхэм щепсалъэм къыхагъэщхьэхукIащ IэнатIэр зыхуеину хущхъуэхэмкIэ къызэрызэрагъэпэщыр, медицинэм и лэжьакIуэхэм я лэжьапщIэр зэрырат щIыкIэр, IэщIагъэлIхэм я щIэныгъэмрэ зэфIэкIымрэ зэрыхагъахъуэр, нэгъуэщIхэри.
А махуэ дыдэм КIуэкIуэ Казбек еплъащ дэIэпыкъуэгъу псынщIэм и автомашинэу иджыблагъэ республикэм къыIэрыхьахэм. Ахэр я бжыгъэкIэ 23-рэ мэхъури, зэман гъунэгъум къриубыдэу иратынущ ГузэвэгъуэхэмкIэ медицинэм и центрым, Налшык дэIэпыкъуэгъу псынщIэмкIэ и станцым, мелицинэ дэIэпыкъуэгъу псынщIэмкIэ район IэнатIэхэм.
КъБР-м и Iэтащхьэмрэ Правительствэмрэ я пресс-IуэхущIапIэ.
